

**REPUBLIKA HRVATSKA**

**BJELOVARSKO-BILOGORSKA ŽUPANIJA**

**OPĆINA NOVA RAČA**

**OPĆINSKO VIJEĆE**

KLASA: 400-08/22-01/01

URBROJ:

Nova Rača, 15. prosinca 2022.

Na temelju članka 17. i 18 Zakona o Proračunu (Narodne novine br. 144/21), članka 33. i 91. Statuta Općine Nova Rača („Službeni glasnik Općine Nova Rača“ broj 2/21), Općinsko vijeće Općine Nova Rača, OIB:63151588084 na 16. sjednici održanoj dana 15. prosinca 2022. godine donijelo je

**O D L U K U**

**o izvršavanju Proračuna Općine Nova Rača za 2023. godinu**

# OPĆE ODREDBE

**Članak 1.**

Ovom se Odlukom uređuje struktura prihoda i primitaka te rashoda i izdataka Proračuna Općine Nova Rača za 2023. godinu (u daljnjem tekstu: Proračun), njegovo izvršavanje, upravljanje općinskom imovinom i dugovima, opseg zaduživanja i jamstava, prava i obaveze korisnika proračunskih sredstava, promjena financiranja tijekom godine.

# STRUKTURA PRORAČUNA

**Članak 2.**

Proračun se sastoji od općeg i posebnog dijela te obrazloženja.

Opći dio sastoji se od Računa prihoda i rashoda i Računa financiranja, a Posebni dio sadrži Plan rashoda i izdataka po organizacijskoj, ekonomskoj, funkcijskoj, lokacijskoj i programskoj klasifikaciji. U Računu prihoda i rashoda iskazani su prihodi poslovanja i prihodi od prodaje nefinancijske imovine, te rashodi poslovanja i rashodi za nabavu nefinancijske imovine.

U Računu financiranja iskazani su primici od financijske imovine i zaduživanja te izdaci za financijsku imovinu i otplatu kredita i zajmova.

# IZVRŠAVANJE PRORAČUNA

**Članak 3.**

Proračun se izvršava na temelju mjesečnih dodjela sa računa općinskog Proračuna, vodeći računa o mogućnostima općinskog Proračuna.

**Članak 4.**

Udrugama, ustanova i drugim društvima kojima se iz Proračuna općine doznačuju sredstva za određene manifestacije i programe (proračunski korisnici), dužni su dostaviti polugodišnja Izvješća o utrošku zajedno s pripadajućom dokumentacijom kojom se opravdava namjenska utrošenost sredstava.

Ukoliko ne dostave Izvješća o utrošenim sredstvima obustavlja im se daljnja dodjela planiranih sredstava.

Ukoliko udruge, ustanove i društva sredstva doznačena u proračunskoj godini ne utroše za namjene za koja su im sredstva doznačena dužna su izvršiti povrat sredstava u Proračun Općine Nova Rača do kraja tekuće godine.

Proračunskim korisnicima kojima se u Proračunu osiguravaju sredstva za plaće zaposlenih, isplaćivat će se sredstva za ostala materijalna prava zaposlenih prema njihovim općim aktima do visine utvrđene tim aktima, kolektivnim ugovorom i osiguranim sredstvima.

Sredstva za rad političkih stranaka zastupljenih u Općinskom vijeću, naknade troškova za rad članova Općinskom vijeću i njegovih radnih tijela, isplaćivat će se temeljem Odluke Općinskog vijeća.

**Članak 5.**

Proračunska sredstva smiju se koristiti samo za namjene koje su određene Proračunom i to do visine utvrđene prema programima u njegovom Posebnom dijelu, a u svemu prema načelima štednje i racionalnog korištenja sredstava.

Jedinstveni upravni odjel Općine ima pravo nadzora i revizije nad financijskim, materijalnim i računovodstvenim poslovanjem korisnika sredstava proračuna, te nad zakonitošću i svrsishodnom uporabom proračunskih sredstava.

Proračunski korisnici obvezni su omogućiti uvid u dokumentaciju potrebnu za provođenje nadzora.

Ako se prilikom obavljanja proračunskog nadzora i revizije utvrdi da su sredstva bila upotrijebljena protivno Zakonu ili Proračunu, izvijestit će se Općinskog načelnika i poduzeti mjere da se nadoknade tako utrošena sredstva ili će se privremeno obustaviti isplata sredstava s pozicija s kojih su sredstva bila nenamjenski utrošena.

**Članak 6.**

Ako se prihodi i primici tijekom godine ne naplaćuju u planiranim iznosima i planiranoj dinamici tijekom godine prednost u podmirivanju rashoda Proračuna imaju rashodi i izdaci za redovnu djelatnost.

Općinski načelnik može na zahtjev dužnika odgoditi plaćanje ili odobriti obročnu otplatu duga po osnovi javnih i nejavnih davanja u skladu sa Zakonskim i podzakonskim propisima, ukoliko bi se na taj način poboljšala dužnikova mogućnost otplate duga, odnosno ako bi naplata duga u cijelosti dovela do nelikvidnosti (blokade računa) dužnika.

Načelnik može otpisati u cijelosti ili djelomično otpisati potraživanja Općine ako bi troškovi postupka naplate potraživanja bili u nesrazmjeru s visinom potraživanja, odnosno zbog drugih opravdanih razloga, u skladu s propisima.

# PRORAČUNSKA ZALIHA

**Članak 7.**

Sredstva Proračunske zalihe u 2023. godini koriste se za nepredviđene namjene za koje u Proračunu nisu osigurana sredstva, ili za namjene za koje se tijekom godine pokaže da za njih nisu utvrđena dovoljna sredstva jer ih pri planiranju Proračuna nije bilo moguće predvidjeti.

O korištenju sredstava proračunske zalihe u cijelosti odlučuje Općinski načelnik, o čemu izvješćuje najmanje jedanput godišnje Općinsko vijeće.

# ZADUŽIVANJE I JAMSTVA

**Članak 8.**

Općina Nova Rača u 2023. godini može se zaduživati uzimanjem kratkoročnog kredita – prekoračenja po žiro-računu.

Općina Nova Rača može se dugoročno zadužiti samo za investiciju koja se financira iz njezinog proračuna, a koju potvrdi Općinsko vijeće u skladu sa važećim zakonskom propisima.

**Članak 9.**

Za financijske odnose radi zaduživanja, pozajmljivanja sredstava i kupoprodaje imovine Općine, ovlašten je Općinski načelnik.

# UPRAVLJANJE FINANCIJSKOM I NEFINANCIJSKOM IMOVINOM

**Članak 10.**

Imovina općine je financijska i nefinancijska imovina u vlasništvu Općine Nova Rača.

**Članak 11.**

Raspoloživim novčanim sredstvima Proračuna na računu raspolaže Općinski načelnik, upravlja nekretninama i pokretninama te odlučuje o stjecanju i otuđenju pokretnina i nekretnina u vlasništvu Općine sukladno odredbama važećih Zakona i Statuta Općine.

Slobodna novčana sredstva mogu se oročavati kod poslovnih banaka poštujući načela sigurnosti i likvidnosti, a odluku o oročavanju sredstava donosi Općinski načelnik.

**Članak 12.**

Nabavljenu dugotrajnu imovinu potrebno je voditi u odgovarajućim poslovnim knjigama, te istom gospodariti brigom dobrog gospodara.

**Članak 13.**

Isplata sredstava iz Proračuna obavlja se temeljem vjerodostojne financijske dokumentacije koju ovjerava Općinski načelnik.

**Članak 14.**

Postupak nabave roba, radova i usluga provodi se u skladu sa Zakonom o javnoj nabavi i drugim propisima.

**Članak 15.**

Ako se tijekom fiskalne godine zbog izvanrednih prilika povećaju izdaci ili umanje prihodi ili primici, Proračun se mora uravnotežiti sniženjem predviđenih izdataka ili pronalaženjem novih prihoda.

**Članak 16.**

Svi prijedlozi o povećanju izdataka zajedno s prijebojem prihoda ili izdataka koji smanjuju iznose neke druge pozicije, rješavaju se izmjenama i dopunama Proračuna te njegovim uravnoteženjem, na način kako je to predviđeno Zakonom.

**Članak 17.**

Za planiranje i izvršavanje Proračuna u cjelini odgovoran je Općinski načelnik.

# PRIJELAZNE I ZAVRŠNE ODREDBE

**Članak 18.**

Ova Odluka stupa na snagu osmog dana nakon objave u „Službenom glasniku Općine Nova Rača“, a primjenjuje se od 01.01.2023. godine.

**OPĆINSKO VIJEĆE OPĆINE NOVA RAČA**

**PREDSJEDNICA**

**OPĆINSKOG VIJEĆA OPĆINE NOVA RAČA**

Ivana Lončar